টেট পাশ প্রার্থীদের বিক্ষোভ, বারাসাতে আটকে সৌগত রায়, নির্মল ঘোষ!

ওয়েব ডেস্ক: শিক্ষক নিয়োগে দুর্নীতি (Teacher Recruitment Scam) সামনে আসার পর থেকেই শহর কলকাতায় বারবার প্রতিবাদে সরব হতে দেখা গিয়েছে চাকরিপ্রার্থীদের। পুজোর আগে ফের দেখা গেল একই চিত্র। টেট (TET) পাশ করার পরেও নিয়োগ না পেয়ে এবার উত্তাল হল উত্তর ২৪ পরগনার বারাসাত (Protest In Barasat)। আর এই বিক্ষোভের মুখে পড়ে অনেকক্ষণ আটকে রইলেন শাসক দলের এক সাংসদ এবং এক বিধায়ক।

বুধবার দুপুরে ২০২২ সালের টেট উত্তীর্ণ প্রার্থীদের (TET Qualified Candidates) একাংশ বারাসাত স্টেশন থেকে মিছিল করে যশোর রোডে পৌঁছন। সেখানে বসে পথ অবরোধ শুরু করেন তাঁরা। দ্রুত নিয়োগ বিজ্ঞপ্তি প্রকাশ ও পুজোর আগেই যোগদানের সুযোগের দাবিতেই এই আন্দোলন বলে জানা গিয়েছে।

আরও পড়ুন: ঘুষ চেয়েছিলেন মহিলা পুলিশ অফিসার, অবশেষে মামলা দায়ের করল রাজ্য

আর এই বিক্ষোভের মুখে আচমকাই আটকে পড়েন দমদমের সাংসদ সৌগত রায় (Sougata Roy) এবং পানিহাটির বিধায়ক নির্মল ঘোষ (Nirmal Ghosh)। তাঁদের গাড়ি দীর্ঘক্ষণ সেখানে অবরুদ্ধ থাকে। প্রায় আধঘণ্টা ধরে বিক্ষোভকারীরা দুই জনপ্রতিনিধিকে ঘিরে নিজেদের দাবিদাওয়া তুলে ধরেন। তবে ঘটনার বিষয়ে মন্তব্য করা থেকে বিরত থাকেন দুই নেতা।

পুলিশ ঘটনাস্থলে পৌঁছে বিক্ষোভকারীদের সরানোর চেষ্টা করলে পরিস্থিতি উত্তপ্ত হয়ে ওঠে। লাঠিচার্জে দুই পক্ষের মধ্যে খানিক ধস্তাধস্তিও হয় বলে খবর। প্রায় এক ঘণ্টা অশান্তির পর অবশেষে সৌগত রায় ও নির্মল ঘোষকে নিরাপদে ভিড়ের মধ্য থেকে বের করে আনে পুলিশ।

বিক্ষোভকারীদের অভিযোগ, প্যানেলে নাম থাকা সত্ত্বেও তিন বছর ধরে নিয়োগ হচ্ছে না। এর মধ্যে ২০২৩ সালের টেটের ফল প্রকাশ হওয়ায় চাপ আরও বেড়েছে। চাকরিপ্রার্থীদের দাবি, আর দেরি নয়, পুজোর আগেই নিয়োগপত্র হাতে চাই।

দেখুন আরও খবর: